title: Timbroù Kastellórizo
text: Emañ enezenn c’hresian Kastellórizo e reter pellañ ar Mor Kreizdouarel, e-kreiz un hent etre Enez Rodos hag Antalya mui pe vui. Anvet eo Καστελλόριζο e gresianeg, Meis e turkeg, Castelrosso en italianeg ha Kastelorizo e saozneg.
  
  A-raok diskar an Impalaeriezh Otoman ha fin ar Brezel-bed kentañ eo aloubet an enezenn gant arme Bro-C’hall (eus ar 24 a viz Kerzu 1915 betek ar 21 a viz Eost 1920). Bombezet eo gant Turkia e 1917.
  
  Arme Frañs a embann e 1920 timbroù gall ar Reter Nesañ ("Levant") dreistmoullet (B.N.F. evit base navale française), gant O.N.F. Castellorizo diwezhatoc’h (O.N.F. evit occupation navale française) hag erfin OF CASTELLORISO skrivet a-blom (OF evit occupation française).
  
  An holl dimbroù-se – war-dro 50 skouerenn zisheñvel - zo rouez ha klasket aketus gant an dastumerien bremañ, hag uhel eo o friz neuze.
  
  Etre ar 21 a viz Eost 1920 ha kreiz ar bloaz 1944 eo aloubet an enezenn gant Italia. 
  
  Adalek 1922 eo krog an Italianed da zreistmoulletañ o zimbroù gant CASTELROSSO. E 1923 e teu er-maez ur rummad pemp timbr kartenn ar vro e-kichen banniel Italia warne. Timbroù ar vammvro dreistmoullet eo a vo implijet goude-se, da skouer an hini gouestlet da Francesco Ferrucci e 1930 ha hini Garibaldi moulet e 1932.
  
  Etre kreiz 1944 hag an 22 a viz Meurzh 1945 : aloubet an enezenn gant arme ar Rouantelezh Unanet. Meret e vo gant ar velestradurezh saoz betek ar 15 a viz Gwengolo 1947.
  
  E dibenn 1947 ez eo tro ar velestradurezh c'hresian da embann timbroù dreistmoullet “Καστελλόριζο » evit an enezenn. Staget e vo Kastellórizo ouzh an tiriad broadel da vat d’an 22 a viz Meurzh 1948.
  
  Kastellórizo, Timbroù
  Gres